Source: http://sanatateinfo.md/News/Item/9418
Timestamp: 2020-07-05 11:22:31+00:00

Document:
Sănătate Info - Majorarea amenzilor în perioada stării de urgență, declarată neconstituțională la Chișinău
Autorii sesizării au dorit ca magistrații să se pronunțe dacă articolului 76 prim alin. (1) din Codul contravențional - care prevede că „nerespectarea măsurilor de profilaxie, prevenire și/sau combatere a bolilor epidemice, dacă aceasta a pus în pericol sănătatea publică, se sancționează cu amendă de la 450 la 500 de unități convenționale aplicată persoanei fizice, cu amendă de la 1.000 la 1.500 de unități convenționale aplicată persoanei juridice” - contravine sau nu Legii Supreme.
Autorii sesizării au argumentat că legea nu stabilește care sunt măsurile de profilaxie, prevenire și/sau combatere a bolilor epidemice, cine instituie aceste măsuri și ce acte urmează să fie adoptate.
Amintim că prevederea contestată a fost aprobată la începutul lunii martie, când numărul de infectări cu noul coronavirus a început să crească, iar autoritățile au îndemnat oamenii să păstreze distanțarea socială și evite ieșirile nemotivate în oraș. Același articol 76 prim mai prevedea că „prezentarea unor fapte false sau incomplete ori refuzul de a prezenta datele necesare pentru completarea fișei epidemiologice se sancționează cu amendă de la 450 la 500 de u.c. aplicaă persoanei fizice”.
„Norma mai sus menționată este una de trimitere, astfel, agenții constatatori, la aplicarea deciziei de sancționare fac trimitere la Dispozițiile Comisiei pentru Situații Excepționale apreciind situația concretă în mod discreționar, așa cum înțeleg ei prevederile acestor dispoziții”, menționează deputatul Vasile Năstase în sesizarea sa.
La finalul ședinței de azi, președintele CC, Domnica Manole, a citit decizia instanței: „Se declară neconstituțional <de la 450> din articolul 76 prim, alin (1) din Codul Contravențional. Până la modificarea textului de lege declarat neconstituțional limita minimă a amenzii stabilite pentru persoane fizice pentru comiterea contravenției prevăzute de articolul 76 prim, alin. (1) din Codul Contravențional va fi egală cu limita minimă a amenzii prevăzute de articolul 34, alin. (2) Codul Contravențional”.
Potrivit articolului 34, alin. (2) din Codul Contravențional, „amenda se aplică persoanelor fizice de la una la 500 de unităţi convenţionale, iar persoanelor cu funcţie de răspundere – de la 10 la 1.500 de unităţi convenţionale”.
„Curtea a constatat că, în cazul persoanei fizice, diferența amenzii dintre limita minimă de 450 unități convenționale și limita maximă de 500 unități convenționale nu îi acordă instanței de judecată posibilitatea de a aprecia proporționalitatea sancțiunii aplicate prin raportare la fapta contravențională și la circumstanțele cazului, astfel încât să existe un echilibru corect între scopul legii contravenționale şi mijloacele utilizate.
Prin urmare, Curtea a declarat neconstituțională limita minimă a amenzii aplicate persoanei fizice, care constituia 450 de unități convenționale, în caz de nerespectare a măsurilor de profilaxie, prevenire şi/sau combatere a bolilor epidemice, dacă acest fapt a pus în pericol sănătatea publică”, a explicat ulterior Domnica Manole.
Potrivit Ministerului Afacerilor Interne, din martie și până la sfârșitul lunii mai au fost documentate aproape 2.200 de contravenții, iar suma amenzilor aplicate este de aproximativ 43 de milioane de lei. Peste 2.000 de amenzi au fost aplicate persoanelor fizice care nu au respectat regimul de carantină sau de autoizolare.
Decizie similară și în România
Precizăm că la începutul lunii mai, Curtea Constituțională din România (CCR) a admis o sesizare a Avocatului Poporului referitoare la amenzile care s-au dat în perioada stării de urgență, declarându-le neconstituțională majorarae acestora în perioada stării de urgență. Decizia judecătorilor CCR privește amenzile care s-au dat de către polițiști pentru nerespectarea restricțiilor impuse de starea de urgență. Este vorba despre amenzile majorate prin Ordonanță Militară.
Până în acel moment, în România s-au înregistrat aproximativ 300.000 de amenzi contravenționale și care au ajuns la o valoare totală de 600 de milioane de lei (peste 125 milioane de euro).
Judecătorii CCR au considerat că pe de o parte au fost lăsate aceste amenzi la latitudinea polițiștilor fără să se precizeze foarte exact prin texte legale care sunt faptele și condițiile lor. Cu alte cuvinte, au fost prea generale. Pe de altă parte, CCR a fost de părere că și cuantumul acestor amenzi este prea mare în raport cu posibilitățile financiare ale populației. La 10 zile de la instituirea stării de urgență, amenzile în România au fost majorate prin Ordonanță Militară, fiind între 2.000 și 20.000 de lei, adică între 400 și 4.000 de euro.
Menționăm că decizia judecătorilor români nu a stabilit anularea sancțiunilor care au fost date sau încasate. Este nevoie de contestarea lor în fața instanțelor de către cei care doresc și de verdictul unui judecător.
Tag: Covid-19, amenzi neconstitutionale, stare de urgenta in sanatate, pandemie

References: articolul 76
 articolul 76
 articolul 34
 CCR 
 CCR 
 CCR